留侯廟下作
作者：梅堯臣
朝代：宋

paragraphs: 貌如女子心如鐵，五世相韓韓已滅。
家童三百不足使，倉海君初去相結。
秦皇東從博浪過，力士袖椎同决烈。
曉入沙中風正昏，誤擊副車搜迹絕。
亡命下邳圯上游，老父墮履意未別。
顧謂孺子下取之，心始不平終折節。
舒足既受笑且去，行及里所還可說。
可教後當五日來，三返其期付書閱。
他日則爲王者師，果輔高皇號奇傑。
留國存祠汴水傍，逢逢簫鼓賽肥羊。
赤松不見天地長，黄石共葬丘冢荒。